Gandia reforça la seguretat ciutadana per Nadal augmentant la presència policial
20 desembre 2024

## Gandia reforça la seguretat ciutadana per Nadal augmentant la presència policial20 desembre 2024Última actualització: 20 desembre 2024

![](../gestion/img/c36daf0a8e07af64524b2fdfe0fd0cb7349aa5f6a264538fc4df5b434a0ef187.jpg)  
  

Gandia reforça la seguretat ciutadana amb l'augment de presència policial durant l'època nadalenca. Així ho ha explicat la regidora Seguretat Ciutadana, Lydia Morant, després de la celebració de la Junta Local de Seguretat celebrada aquesta setmana i on s'ha acordat el Dispositiu de Seguretat de Nadal.

La reunió va estar presidida per l'alcalde de Gandia, **José Manuel Prieto**; i en aquesta han participat el subdelegat del Govern a València, **José Rodríguez Jurado**; la regidora delegada de Seguretat, **Lydia Morant**, a més d'altres representants de l'executiu local i dels cossos i les forces de seguretat de l'Estat, Protecció Civil i Bombers.

Tal com ha indicat Morant, l'activitat comercial que comporten aquestes dates es tradueix també en un major control policial tant a les zones de comerços de proximitat com a les grans superfícies, i en un reforç a les zones d'oci i on es desenvolupen activitats pròpies del calendari nadalenc.

Pel que fa a la Policia Local, s'han reforçat totes les patrulles de carrer en els torns de matí, vesprada i nit, així com el nombre de les mateixes per donar una resposta més ràpida i eficaç en cas de ser necessari.

Pel que fa als esdeveniments de la programació, la regidora ha destacat l'activitat que es produirà durant tota la jornada el dia 31 de desembre a la plaça Major per la qual cosa s'intensificarà el control i vigilància a la plaça.

A més, aquest 21 de desembre també estan previstes diverses activitats que comptaran amb més presència policial i reforç dels dispositius, igual que passarà a les cavalcades del Pare Noel i els Reis Mags. En aquest darrer cas, Morant ha explicat que l'arribada dels Reis tindrà lloc al barri de Santa Anna.

"_Hem d'agrair la bona sintonia que hem tingut durant la trobada i esperem que tots, veïns i visitants, puguen gaudir d'un Nadal amb garanties de seguretat_", ha finalitzat.

[Twittear](https://twitter.com/share)